# ACTA DE LA SESSIÓ EXTRAORDINÀRIA CELEBRADA PER L’AJUNTAMENT PLE EN DATA 19 DE DESEMBRE DE 2013

**Identificació de la sessió**

Caràcter: Extraordinari

Data: 19 desembre de 2013

Lloc: Sala d’Actes de l’Ajuntament de Fontcoberta

Hora. Les 20’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Excusa assistència el Regidor Sr. Xavier Cros Verdaguer

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.-** **APROVACIÓ PRESSUPOST MUNICIPAL EXERCICI 2014**

Pren la paraula el Sr. Alcalde i fa unes consideracions prèvies i dóna compte al Ple de la memòria del pressupost per a l’exercici 2014. El Sr. Alcalde insisteix en que el pressupost segueix el mateix criteri dels darrers anys: seny, prudència i contenció. Uns criteris que han permès , no solament, no endeutar-nos, sinó inclòs reduir el nivell d’endeutament. Seguidament comenta els diferents capítols d’ingressos i despeses, que pràcticament s’han pressupostat a la baixa. El pressupost municipal de l’Ajuntament de Fontcoberta per a l’exercici 2014 , es tracta d’un pressupost elaborat sota les noves exigències del marc normatiu estatal que exigeix complir amb els objectius d’estabilitat pressupostària i sostenibilitat financera.

Que l’expedient contindrà, entre d’altres, la següent informació:

Memòria explicativa del pressupost

Pressupost de despeses

Pressupost d’ingressos

Inversió i finançament

Bases d’execució del pressupost

Informe de la Intervenció

Liquidació pressupost exercici 2012

Estat del deute

Plantilla orgànica i llocs de treball

Expedient de tramitació

Seguidament manifesta que li agradaria que es valorés l’esforç de l’equip de govern, en aquests moments tant complicats, i que el grup de CIU hi votés a favor.

Pren la paraula el regidor Sr. Francesc Molina i manifesta que el vot del grup de CIU serà en contra.

Que no és una crítica a la manera de portar aquest tema. Que la situació és la que és, que si no hi ha liquidesa, tot és molt difícil. Que quedi clar que no critica les partides ni els imports de les partides, que bàsicament persisteix en la inoperància de la Comissió Econòmica, amb la que ell creu que es podria treballar conjuntament. Que hi ha poca disposició per part de l’equip de govern.

Que creuen que haurien de rebre la informació amb més temps per tenir més capacitat d’anàlisis i informació més detallada. Que rebre els pressupostos una setmana abans no és manera de demanar un vot favorable.

Repeteix el Sr. Molina que no critica la manera de fer-ho, sinó que no hi ha informació prèvia ni al llarg de l’any que es pugui analitzar.

Seguidament pren la paraula la regidora Sra. Consol Mas i manifesta que tant la memòria com l’informe de la intervenció estan redactats amb paraules molt maques, però no n’hi ha prou, que creuen que els pressupostos estan fets a més a córrer, que creuen que l’equip de govern els tracta a ells i al poble com uns ignorants. Que creu que el poble hauria de saber quines partides augmenten o disminueixen i el perquè. Exemple si són 600 euros de més a una partida perquè ho són de més i no de menys.

També veiem que l’IAE ha augmentat, és que hi ha previsió que s’obrin negocis aquest any a Fontcoberta? A ells no els consta aquesta informació.

També es queixa perquè mai han sabut el grau de compliment del pressupost.

Que sempre diuen que estan oberts a mirar-ho però no s’ha fet mai.

Que no entén on està posada la partida de recàrrecs, que tampoc entenen els augments.

També no veu clar l’augment d’algunes retribucions i que la S.S. es mantingui igual.

Que hi ha moltes coses a grosso modo, que creu que tracta a l’oposició d’ignorants.

Que els hi agradaria poder participar en l’elaboració del pressupost , però amb aquest sistema el vot és en contra.

Seguidament pren la paraula la Sra. Pilar Busquets i diu que la Sra. Consol ha dit tot menys coses maques. Que ha dit que l’equip de govern tractava d’ignorants el poble. Que li ha dolgut molt aquest insult.

Que si no té la informació és perquè no vol, que pot venir sempre a l’Ajuntament a buscar la informació que vulgui.

Que no hem fet el pressupost a grosso modo, que l’equip de govern sap perfectament el grau de compliment del pressupost. Que si la Sra. Consol no el sap, és perquè mai ha vingut a informar-se’n.

Que la Sra. Consol ha utilitzat un to i unes paraules que potser abans de dir-ho s’ho havia d’haver pensat.

Que quan ella estava a l’oposició i ells a l’equip de govern, no tenien el pressupost una setmana abans, sinó 48h. abans.

Així que repeteix que poden venir quan vulguin a demanar informació, que mai s’ha negat res.

Respon la Sra. Consol Mas i diu que en una setmana abans no n´hi ha prou i que no venen a buscar la informació perquè no se’ls hi dona.

La regidora Sra. Pilar Busquets li demana que digui quan se li ha dit que no ala informació demanada, que li digui una sola vegada que se li ha negat la informació.

La Sra. Consol Mas diu que es molt complicat trobar-se amb l’equip de Govern.

La Pilar Busquets contesta i li diu que no és complicat, que el que passa es que ni tant sols ho ha intentat.

Pren la paraula el Sr. Francesc Molina i diu que hi ha diferències d’opinió, que no és un insult, és un punt de vista diferent.

La Pilar Busquets contesta i diu que el to i el que ha dit la Sra. Consol Mas no és una diferència d’opinió, sinó un insult.

Que el que ha comentat i la forma en que ho ha dit el Sr. Molina ho troba correcte i respectuós, el que ha dit i la forma de dir-ho de la Sra. Consol Mas no.

El Sr. Francesc Molina repeteix que no volen insultar, que creu que el problema està en no utilitzar l’òrgan comú, la Comissió de Comptes. Que estaria bé que cada trimestre es fes una reunió, que així no ho poden valorar de cap manera, que estan molt limitats.

Seguidament pren la paraula el Sr. Alcalde i els diu que el que pensen és irrellevant i és greu tractar a la gent con si fossin ignorants.

En relació, per exemple, a la partida de la via pública, ho podríeu preguntar.

S’ha augmentat la partida perquè hi haurà una fira setmanal de segona mà que aportarà diners a l’Ajuntament.

El Sr. Alcalde diu literalment “Veig que del que us queixeu, és de procediment envers vosaltres. Entenc el problema, però votant en contra no és manera d’acostar posicions.

Permeteu-me que us digui que quan jo estava a l’oposició, tenia la informació 48h abans del Ple i el que demanàvem se’ns contestava als 3 mesos, que era quan hi havia el Ple. Per tant em sap greu que ho tracteu d’aquesta manera, que digueu que no us donem informació, quan ni tant sols la demaneu.

A més no us podeu queixar de la informació, ja que la rebeu i moltes vegades avançada, ja que us informo en cada Ple. Llavors dieu que no podeu treure informació, que ho fem a corre-cuita, tracteu a la gent d’ignorants. . . tot això em sap molt greu.

Pren la paraula el regidor Sr. Lluís Freixa i comenta que aquesta és la sensació que ells tenen, que els hi arriba.

El Sr. Alcalde comenta que la sensació que els hi arriba de l’oposició tampoc els hi agrada a l’equip de govern, que el que és difícil és fer una oposició amb crítica constructiva. En aquest cas, sí que ho teniu fàcil des de l’oposició, ja que el que feu és una crítica destructiva.

Acaba el Sr. Lluís Freixa dient que el pressupost de l’Ajuntament és molt important .

Arribada la votació, el resultat és de 4 vots en contra del grup d’CIU i 4 vots a favor del grup d’ERC. S’aprova el pressupost de l’Ajuntament, utilitzant el vot de qualitat del Sr. Alcalde, d’acorda amb el que disposa la Llei de Règim Local, i s’acorda:

Primer.- Aprovar els Pressupostos Generals i les Bases d’execució que

l’acompanyen, per a l’exercici de 2014, amb un import total de 1.158.200 €. El

Pressupost de despeses es desglossa en despeses corrents per un import de

 829.203,52 € i despeses de capital per un import de 328.996,48 €.

 El Pressupost d’ingressos, es desglossa en ingressos corrents per un import de 905.700,00 € i en ingressos de capital per un import de 252.500,00 €.

## PRESSUPOST MUNICIPAL 2014

**CAPITOL DENOMINACIO EUROS**

 **PRESSUPOST D’INGRESSOS**

CAPITOL I – IMPOSTOS DIRECTES 336.251,43

CAPITOL II – IMPOSTOS INDIRECTES 10.260,00

CAPITOL III – TAXES I ALTRES INGRESSOS 172.667,00

CAPITOL IV – TRANSFERÈNCIES CORRENTS 386.421,57

CAPITOL V - INGRESSOS PATRIMONIALS 100,00

CAPITOL VII – TRANSFERÈNCIES DE CAPITAL 203.500,00

CAPITOL IX – PASSIUS FINANCERS 49.000,00

 **TOTAL 1.158.200,00**

 **PRESSUPOST DE DESPESES**

CAPITOL I - DESPESES DE PERSONAL 254.155,27

CAPITOL II – BENS CORRENTS I SERVEIS 429.738,54

CAPITOL III – DESPESES FINANCERES 11.346,25

CAPITOL IV – TRANSFERÈNCIES CORRENTS 129.813,46

CAPITOL V -- FONS DE CONTINGÈNCIA 4.150,00

CAPITOL VI – INVERSIONS REALS 264.000,00

CAPITOL IX - PASSIUS FINANCERS 64.996,48

 **TOTAL 1.158.200,00**

Segon.- Aprovar la Plantilla Orgànica i la relació de llocs de treball corresponent a l’exercici de 2014, de conformitat amb allò que disposa l’article 25 i següents del decret 214/1990 de 30 de juliol pel qual s’aprova el Reglament del Personal al servei de les Entitats Locals.

Tercer.- Determinar la quantitat global de 6.600,00 € destinada a l’assignació

de complement de productivitat al personal de la Corporació, segons el que disposa l’article 172.4 del Decret 214/90 de 30 de juliol, pel que s’aprova el Reglament de Personal al Servei de les Entitats Locals.

Quart.- Exposar al públic els presents acords de conformitat amb el que

determina la legislació vigent. Els esmentats acords es consideraran definitius,

sense necessitat d’adoptar un nou acord, en el cas que durant el termini d’exposició al públic no es presentin al·legacions ni suggeriments.

I no havent-hi més assumptes a tractar, el Sr. Alcalde dóna per acabada la sessió, a les vint-i-dues trenta hores, i desitja a tots els assistents unes bones festes de Nadal i any Nou.

Vist i Plau

L’Alcalde La Secretària